9 fantastiese boetiekbier-brouerye in SA - Goeie Huishouding
Soos Thomas Jefferson gesê het: "Bier, wanneer dit in matigheid geniet word, kalmeer die gemoed, doen jou siel goed en bevorder gesondheid."
Die boetiekbierbedryf het die afgelope paar jaar reuse groei in Suid-Afrika beleef, en ons het dit aan ons plaaslike brouerye te danke. Ons het 'n lys saamgestel van brouerye wat Suid-Afrikaners landwyd kan besoek om van hierdie plaaslike produkte te proe.
Wes-Kaap: Stellenbrau Brewery
In 2012 het Stellenbrau sy eerste bier, die Craven Craft Lager, bekendgestel en vandag het dié brouery vier biere op sy kerfstok. Die ander drie is die goudkleurige Alumni Ale, met diep pruimagtige en delikate aarbei-aksente; the Governor's Red Lager, met 'n aanloklike, effens "wilde" rooibos-ondertoon; en die goudgeel Jonkers Weiss, met 'n diep, verfrissende piesang-aroma wat deur 'n heerlike vrugtige aksent afgerond word.
021 883 3622 | The Woodmill, Vredenburgweg, Stellenbosch
Noord-Kaap: Grootrivier Brewery
Grootrivier is 'n mikrobrouery wat op Engelse bier fokus. Die brouery se drie boetiekbiere is Koos, 'n Ierse rooi bier met 'n effense karamelgeur; Jan, 'n tradisionele wit bier; en Piet, 'n handgemaakte bier van graan wat met beukehout gerook is.
060 965 5311 | Amarilstraat H31, Orania
Oos-Kaap: Table 58 Brewery
Hierdie uiters moderne brouery kan eerder as 'n "toonkamer" as enigiets anders beskryf word. Hier kan jy die brouproses vanaf die kroeg of die tuin dophou. Hulle het 'n keuse van drie tradisionele biere: Lager, Weiss en Pilsner.
072 699 3246 | Floradale, Beaconbaai
KwaZulu-Natal: The Standeaven Brewery
Dié mikrobrouery naby die lieflike Vallei van 'n Duisend Heuwels is die tuiste van ses geurige boetiekbiere. Die Bohemian Pilsner is skoon, verfrissend en ideaal vir elke dag se drink met sy effense dofheid, liggoud kleur en dun skuim. Die baie donkerrooi Press Club Stout is 'n medium- tot lae-sterkte bier met sterk geroosterde moutnote.
Die African Pale Ale het vrugtige en moutnote met 'n effense wasige koper kleur. Die Unconventional Weiss is nie so sterk soos jou tipiese wit bier nie, maar hoogs gekarboneerd, en behoort altyd in 'n koue glas of met ys bedien te word.
Die Best Black Gold is 'n donker lager, wat op hul Bohemian Pilsner gegrond is, met 'n minder bitter smaak en sagte vanieljenote. Die Lager X is 'n eg plaaslike lager met 'n subtiele vrugtige afronding en 'n effens dowwe koper kleur.
031 777 4685 | Alverstone, Durban
Krügerbräu is die tuiste van vier verfrissende boetiekbiere. Die Sunset American Pale Ale is diepgoud met 'n tikkie karamel en 'n ryk, sitrusagtige lemoenskil-aroma. Die Cheetah is 'n unieke Suid-Afrikaanse wit bier, taamlik vrugtig en met net 'n ligte hopsbitterheid en 'n grenadella-aroma.
Die Irish Mule is 'n donkerrooi bier met 'n soet karamelagtige karakter en die aardse bitterheid van hops. Die Lazy Boy English Brown Ale is ideaal vir 'n bietjie koeler dae en word effens warmer gedrink om sy sjokolade-aroma vry te stel.
016 100 0504 | 18 Marsstraat, Sasolburg
Noordwes: Lazy Lizard Independent Brewhouse
Hierdie onafhanklike bierbrouery is 'n eg plaaslike brouery en restaurant wat met sommige van die beste boetiekbiere in die Noordwes-provinsie spog. Besoekers kan uit vier biere kies: die English Ale, die Dark Ale, die Blonde Ale en die American Pale Ale.
082 568 3809 | Lanseria-Pelindabaweg, Broederstroom
Gauteng: Stimela Brewing Co
Stimela Brewing Co maak unieke premium biere. Die amberkleurige Straight Arrow-droë-hopbier se moutagtige soetheid en hopsbitterheid vorm 'n wonderlike balans. Die Round Trip-bier sal jou eers met vrugtige, spesery- en moutgeure verras en dan met 'n droë nasmaak met subtiele heuningnote laat.
Die Black Diamond sjokoladebier is 'n ryk, sagte bier met diep sjokoladegeure en tikkies vanielje. Dit word met hope sjokolademout, kakaobone en vanieljepeule gebrou. Die Platform Edge IPA het 'n sterk hopsteenwoordigheid met 'n moutkarakter wat die bier 'n bietjie oemf gee.
stimelabrew.co.za | Johannesburg
Mpumalanga: Hops Hollow Brewery
Dié brouery, wat op die hoogste punt van die Long Tom-pas geleë is, het 'n plek geword waar bierliefhebbers stilhou vir een van die bestes. Besoekers kan uit een van die vyf boetiek-tapbiere kies. Die Diggers Draught is 'n ligte wit bier met 'n sterk blom-aroma.
Die Blacksmith's Brew is 'n gunsteling onder die dames met sy heerlik ligte en pikante smaak. Mac's Porter is al beskryf as "hooligan juice", 'n "afrodisiakum" en doodgewoon "lekker". Die Old Bull Bitter is immer gewild met vrugtige botone en 'n aromatiese blomagtige hopskarakter. Die Tapper's Brew is 'n Boheemse pilsner.
071 684 6975 | 2 op die Long Tom-pas, Mpumalanga
Limpopo: Zwakala Brewery
Zwakala Brewery in die Magoebaskloofberge is 'n ideale stilhouplek vir die hele gesin. Die Limpopo Lager is 'n goudkleurige en verfrissende bier met 'n sagte afronding wat deur die langer verouderingsproses verleen word. Die Naked Ale is verfrissend en droog, met 'n lae bitterheid en goeie hops-aromas. Die Mountain Weiss het 'n meer vrugtige geur met sagte blomnote.